PREDKLADACIA SPRÁVA

Ministerstvo spravodlivosti Slovenskej republiky predkladá ako iniciatívny materiál návrh vyhlášky, ktorou sa mení vyhláška Ministerstva spravodlivosti Slovenskej republiky č. 291/2005 Z. z. o vzdelávacom poriadku správcov v oblasti konkurzu a reštrukturalizácie v znení neskorších predpisov (ďalej len „návrh vyhlášky“).

Návrh vyhlášky sa predkladá na základe § 38 písm. e) zákona č. 8/2005 Z. z. o správcoch a o zmene a doplnení niektorých zákonov v znení zákona č. 111/2022 Z. z. ako iniciatívny materiál.

Predkladaným návrhom vyhlášky sa navrhuje upraviť spôsob vykonania špeciálnej správcovskej skúšky tak, aby bola zabezpečená nestrannosť, objektívnosť a transparentnosť skúšobného procesu. Na tento účel sa navrhuje upraviť spôsob vykonania špeciálnej správcovskej skúšky prostredníctvom písomného testu, ktorého súčasťou je jazykový test a vypracovania prípadovej štúdie, ustanovuje sa spôsob ich bodového hodnotenia, možnosť spätného overenia  hodnotenia písomného testu a prípadovej štúdie a spôsob verejného oznámenia výsledkov špeciálnej správcovskej skúšky.

Účelom navrhovanej právnej úpravy je zabezpečiť komplexné a odborné overenie vedomostí uchádzačov, jednotné a objektívne podmienky ich hodnotenia, transparentnosť skúšobného procesu a verejnú kontrolu oznámenia výsledkov špeciálnej správcovskej skúšky.
Návrh sa netýka pôsobnosti miestnej územnej samosprávy, preto sa neuvádza jeho súlad 
s Európskou chartou miestnej samosprávy.
 
 


